“หุ้นแบงก์” ประคองตลาดปิดบวก 4 จุด ซื้อขายเบาบาง 3.6 หมื่นล้าน
SET ปิดบวก 4 จุด รับแรงเก็งงบกลุ่มแบงก์ มูลค่าซื้อขายเบาบาง 3.6 หมื่นล้าน แนวโน้มพรุ่งนี้คาดยังแกว่งตัวในกรอบ 1,600-1,590 จุด
SET ปิดบวก 4 จุด รับแรงเก็งงบกลุ่มแบงก์ มูลค่าซื้อขายเบาบาง 3.6 หมื่นล้าน แนวโน้มพรุ่งนี้คาดยังแกว่งตัวในกรอบ 1,600-1,590 จุด
11 เม.ย. 2566

นายวิจิตร อารยะพิศิษฐ ผู้อำนวยการอาวุโสและนักกลยุทธ์การลงทุน ฝ่ายวิจัย บล.เมย์แบงก์ (ประเทศไทย) กล่าวว่า ตลาดหุ้นไทยวันนี้แกว่งตัวในกรอบแคบๆ วอลุ่มการซื้อขายเบาบาง เนื่องจากเริ่มเข้าใกล้ช่วงวันหยุดยาวเทศกาลสงกรานต์ ขณะที่นักลงทุนยังจับตาดูการเปิดเผยดัชนีราคาผู้บริโภค (CPI) เดือนมี.ค. ของสหรัฐในคืนวันพุธนี้ (12 เม.ย.) ทำให้บางส่วนชะลอการลงทุนไปก่อน
อย่างไรก็ตามการเคลื่อนไหวของดัชนีฯ วันนี้ ได้ปรับตัวขึ้นเข้าใกล้แนวต้าน 1,600 จุด โดยได้ปัจจัยหนุนมาจาก ดัชนีความเชื่อมั่นของผู้บริโภค เดือนมี.ค.66 อยู่ที่ระดับ 53.8 ปรับตัวดีขึ้นต่อเนื่องเป็นเดือนที่ 10 และอยู่ในระดับสูงสุดในรอบ 37 เดือนนับตั้งแต่เดือนมี.ค.63 และจีน เปิดเผยดัชนีราคาผู้บริโภค (CPI) เดือนมี.ค.อยู่ที่ 0.7% ต่ำกว่าที่ตลาดคาดและเดือนก่อนที่ 1% สะท้อนภาพเงินเฟ้อทั่วโลกที่ชะลอลงต่อเนื่อง
รวมถึงยังมีแรงหนุนจากการเก็งกำไรในผลประกอบการไตรมาส 1/66 ของหุ้นกลุ่มธนาคารพาณิชย์ ที่จะเริ่มประกาศออกมาในสัปาดห์หน้า โดยคาดว่าจะเติบโตจากไตรมาสก่อน และลดลงเล็กน้อยเมื่อเทียบกับปีก่อน อีกทั้งกลุ่มธนาคารพาณิชย์จะมีการขึ้นเครื่องหมาย XD ในเดือนเม.ย.นี้ ด้วย
ขณะที่แนวโน้มวันพรุ่งนี้คาดตลาดฯ ยังคงแกว่งตัวในกรอบ เพื่อรอดูตัวเลขเงินเฟ้อสหรัฐ และยังเป็นวันสุดท้ายของการซื้อขายก่อนเข้าสู่ช่วงหยุดยาว ให้กรอบการเคลื่อนไหวไว้ที่ 1,600-1,590 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
KTB มูลค่าการซื้อขาย 1,882.35 ล้านบาท ปิดที่ 17.20 บาท เพิ่มขึ้น 0.50 บาท
KBANK มูลค่าการซื้อขาย 1,823.00 ล้านบาท ปิดที่ 135.00 บาท เพิ่มขึ้น 3.00 บาท
SCB มูลค่าการซื้อขาย 1,586.62 ล้านบาท ปิดที่ 106.00 บาท เพิ่มขึ้น 1.50 บาท
BBL มูลค่าการซื้อขาย 1,226.61 ล้านบาท ปิดที่ 157.50 บาท เพิ่มขึ้น 3.50 บาท
AOT มูลค่าการซื้อขาย 1,184.83 ล้านบาท ปิดที่ 72.75 บาท เพิ่มขึ้น 0.25 บาท